Source: https://blog.atlatszo.hu/2014/06/kuria-nem-erkolcstelen-es-nem-megbotrankoztato-be-kell-jegyezni-a-ketfarku-kutya-partot/
Timestamp: 2020-08-05 16:13:26+00:00

Document:
Kúria: nem erkölcstelen és nem megbotránkoztató – be kell jegyezni a Kétfarkú Kutya Pártot | Átlátszó blog
Be kell jegyezni pártként a Magyar Kétfarkú Kutya Pártot – így szól a Kúria tegnap nyilvánosságra hozott döntése, amelyben kimondja azt is: egy pártról érdemben a választópolgároknak kell dönteniük.
Ha egy párt deklarált céljai nem ellentétesek az egyesülési jog és az Alaptörvény elveivel, továbbá belső szabályai kielégítik a jogszabályi követelményeket, a bejegyzést nem lehet megtagadni – ez a Kúria döntésének talán legfontosabb eleme, hiszen ezzel ellentmond az első- és másodfokú bíróság egybehangzó ítéletének.
Mind a törvényszék, mind az ítélőtábla egyetértett abban ugyanis, hogy a Kétfarkú Kutya Párt bejegyzését azért kell megtagadni, mert
– komolytalanok a céljai;
– nem felel meg a párttörvény preambuluma szerinti céloknak (hogy a népakarat kialakításához és kinyilvánításához, a politikai életben való állampolgári részvételhez szervezeti kereteket nyújtson és hogy az állampolgárok egyesülési szabadságának és politikai jogait érvényesítse, valamint a társadalomban meglévő különböző érdekek és értékek közül egyeseket demokratikus módon megjelenítsen és érvényesítsen);
– elnevezése nem tükrözi a párt céljait és tevékenységét, így alkalmas a választók megtévesztésére;
– programja kétségeket ébreszt abban, hogy a kérelmező a politikai életben ténylegesen részt kíván-e venni;
– a konkrét elnevezés nem tükröz komoly pártalapítási szándékot;
– sérti az általános erkölcsi elveket, méltatlan asszociációkra ad alapot.
Az első- és másodfokú bíróság tehát tulajdonképpen azt mondta ki, hogy viccpárt nem jegyezhető be pártként. Csakhogy ezzel tartalmi szempontból vizsgálták egy még létre sem jött párt tevékenységét és elveit, amire a pártalapítási eljárásban egyáltalán nem lenne lehetőség. A Kúria ezzel szemben kimondta: a bejegyzés akkor tagadható meg, ha az valamilyen konkrét, egyértelmű törvényi tilalomba ütközne, márpedig a Kúria szerint az MKKP esetében ilyen nincs. Az, hogy a párt elveit és céljait a bíróság nem tartja elég komolynak, nem lehet a bejegyzés megtagadásának oka – ez valójában teljesen irreleváns szempont, mert a párt bejegyzésekor a bíróság valójában csak formai szabályokat értékelhetne.
A Kúria szerint ugyanis egy pártról érdemben, annak elveit, céljait, programját, módszereit értékelve egészen másnak kell döntenie: ezek a választópolgárok, akik szavazatukkal nyilvánítanak véleményt.
A Kúria tehát nem talált formai kizáró okot a Kétfarkú Kutya Párttal szemben – álláspontja szerint annak elnevezése „érdemben megfelel a névvalódiság, a névkizárólagosság és a névszabatosság követelményének, nem ellentétes a társadalom általános erkölcsi felfogásával és nem ad alapot megbotránkoztató képzettársításokra sem”. Így aztán hatályon kívül helyezte a másodfokú bíróság döntését, és az első fokú bíróságot új eljárásra utasította, de azzal, hogy a bejegyzésnek nincs törvényes akadálya – az első fokú bíróság tehát nem dönthet másként, minthogy bejegyzi az MKKP-t, nemsokára tehát tényleg párt lehet a Kétfarkú.
Az örömükbe legfeljebb csak annyi üröm vegyülhet, hogy az országgyűlési és EU Parlamenti választásról sajnos pont lemaradtak.

References: Kúria 
 Kúria 
 bíróság 
 bíróság 
 Kúria 
 Kúria 
 bíróság 
 bíróság 
 Kúria 
 Kúria 
 bíróság 
 bíróság